Výnimka pre Bank of England a úrad Spojeného kráľovstva pre riadenie dlhu v rámci nariadenia o zneužívaní trhu (MAR)

1.ÚVOD

Podľa článku 6 ods. 1 nariadenia (EÚ) č. 596/2014 o zneužívaní trhu (ďalej len „MAR“) sa nariadenie MAR neuplatňuje na transakcie, pokyny alebo konanie členských štátov vrátane členov tvoriacich federáciu v prípade členského štátu, ktorý je federálnym štátom, členov Európskeho systému centrálnych bánk (ESCB), ministerstiev a iných agentúr a účelovo zriadených subjektov jedného alebo viacerých členských štátov alebo osôb konajúcich v ich mene, pokiaľ sa vykonávajú v záujme menovej politiky, politiky výmenných kurzov alebo politiky riadenia verejného dlhu.

Podľa článku 6 ods. 5 nariadenia MAR sa takéto vyňatie operácií vykonávaných vo verejnom záujme z rozsahu pôsobnosti nariadenia MAR môže na základe delegovaného aktu Komisie prijatého v súlade s článkom 35 nariadenia MAR rozšíriť na určité verejné orgány a centrálne banky tretích krajín. V tejto súvislosti a podľa článku 6 ods. 5 druhého pododseku nariadenia MAR bola Komisia povinná do 3. januára 2016 vypracovať a predložiť Európskemu parlamentu a Rade správu, v ktorej zhodnotí medzinárodné zaobchádzanie s verejnými orgánmi poverenými riadením verejného dlhu alebo zasahujúcimi do jeho riadenia a s centrálnymi bankami v tretích krajinách.

Na tento účel Komisia zadala Centru pre európske politické štúdie (CEPS) a univerzite v Bologni vypracovanie externej štúdie „Výnimky pre centrálne banky tretích krajín a ďalšie subjekty v rámci nariadenia o zneužívaní trhu (MAR) a nariadenia o trhoch s finančnými nástrojmi (MiFIR)“. Štúdia vychádza z prieskumu a sekundárneho výskumu. Analyzujú sa v nej rámce zneužívania trhu a normy riadenia rizík uplatniteľné na centrálne banky a úrady pre riadenie dlhu v 13 jurisdikciách tretích krajín. Tieto jurisdikcie boli vybrané ako prioritné, a to okrem iných kritérií aj na základe ich kvalifikácie ako systémovo dôležitých finančných sektorov. S cieľom posúdiť potrebu a vhodnosť udelenia výnimky podľa článku 6 ods. 5 nariadenia MAR sa v štúdii hodnotí súbor pravidiel týkajúcich sa zneužívania trhu a normy riadenia rizík na základe „európskej referenčnej hodnoty“, ktorá vychádza zo zodpovedajúcich pravidiel a noriem uplatniteľných v Európskej únii a jej členských štátoch.

Komisia 16. decembra 2015 predložila svoju správu požadovanú podľa článku 6 ods. 5 nariadenia MAR spoluzákonodarcom. V súlade so závermi uvedenej správy Komisia 17. decembra 2015 prijala delegované nariadenie (EÚ) 2016/522, ktorým sa výnimka z rozsahu pôsobnosti nariadenia MAR rozšírila na špecifikované verejné orgány a centrálne banky jurisdikcií tretích krajín analyzovaných v jej správe.

2.PRÁVNY ZÁKLAD SPRÁVY: ČLÁNOK 6 ODS. 5 NARIADENIA MAR

Podľa článku 6 ods. 5 druhého pododseku nariadenia MAR bola Komisia povinná do 3. januára 2016 vypracovať a predložiť Európskemu parlamentu a Rade správu, v ktorej zhodnotí medzinárodné zaobchádzanie s verejnými orgánmi poverenými riadením verejného dlhu alebo zasahujúcimi do jeho riadenia a s centrálnymi bankami v tretích krajinách.

Pokiaľ ide o obsah správy, v článku 6 ods. 5 treťom pododseku nariadenia MAR sa stanovuje, že správa Komisie by mala zahŕňať porovnávaciu analýzu zaobchádzania s verejnými orgánmi poverenými riadením verejného dlhu alebo zasahujúcimi do jeho riadenia a s centrálnymi bankami v rámci právneho rámca tretích krajín a normy riadenia rizík uplatniteľné na transakcie uzatvorené týmito orgánmi a centrálnymi bankami. V článku 6 ods. 5 treťom pododseku nariadenia MAR sa ďalej stanovuje, že ak sa v správe dospeje k záveru, najmä pokiaľ ide o porovnávaciu analýzu, že je potrebné z povinností a zákazov nariadenia MAR vyňať menové povinnosti týchto centrálnych bánk tretích krajín, Komisia by mala rozšíriť uvedenú výnimku aj na centrálne banky týchto tretích krajín.

V decembri 2016 Komisia prijala správu požadovanú podľa článku 6 ods. 5 nariadenia MAR, ako aj delegované nariadenie 2016/522, v ktorom boli uvedené subjekty, na ktoré sa vzťahuje rozšírenie výnimky z rozsahu pôsobnosti nariadenia MAR.

Zaobchádzanie Spojeného kráľovstva s úradmi pre riadenie dlhu a centrálnymi bankami v rámci jeho právneho rámca, ako aj normy riadenia rizík uplatniteľné na transakcie uzatvorené týmito subjektmi, sa v uvedenej správe a delegovanom nariadení neposudzovali, a to z dôvodu štatútu členského štátu. Vzhľadom na nadchádzajúcu zmenu štatútu Spojeného kráľovstva na tretiu krajinu je však teraz vhodné predložiť Európskemu parlamentu a Rade správu podľa článku 6 ods. 5 nariadenia MAR, v ktorej sa analyzuje vhodnosť rozšírenia výnimky z rozsahu pôsobnosti MAR na príslušné subjekty tejto krajiny.





3.ANALÝZA VHODNOSTI ROZŠÍRENIA VÝNIMKY NA SPOJENÉ KRÁĽOVSTVO

3.1.Kritériá uplatňované pri posudzovaní

Vzhľadom na značný objem transakcií v rámci rozsahu pôsobnosti nariadenia MAR, ktoré pochádzajú zo Spojeného kráľovstva, ide o jasný prípad posúdenia vhodnosti rozšírenia výnimky podľa článku 6 na jeho centrálnu banku a prípadne na jeho verejné orgány poverené riadením verejného dlhu alebo zasahujúce do jeho riadenia. Subjekty, ktoré jednoznačne spadajú do rozsahu tohto posúdenia, sú Bank of England a úrad Spojeného kráľovstva pre riadenie dlhu (United Kingdom Debt Management Office).

Analýza vychádza v prvom rade z posúdenia súboru pravidiel týkajúcich sa zneužívania trhu uplatniteľných na Spojené kráľovstvo. Patria sem najmä pravidlá týkajúce sa:

i) obchodovania s využitím dôverných informácií a neoprávneného zverejňovania dôverných informácií;

ii) manipulácie s trhom;

iii) výnimky z nariadenia o zneužívaní trhu.

Po druhé, analýza obsahuje posúdenie noriem riadenia rizík, ktoré zahŕňa vnútorné opatrenia, systémy a postupy zamerané na predchádzanie tomu, aby zamestnanci vykonávali transakcie alebo pokyny alebo sa priamo či nepriamo podieľali na konaní na vlastný účet. Patria sem okrem iného pravidlá správania v týchto otázkach: